b'\n_START_ARTICLE_\n114. brigada HV\n_START_SECTION_\nRatni put\n_START_PARAGRAPH_\nPrvi ratni zapovjednik postrojbe bio je Ante \xc4\x8catlak. Nakon osnivanja, prva dva mjeseca koristi za prikupljanje oru\xc5\xbeja i opreme pa je do kraja srpnja skupljeno 620 komada uglavnom pu\xc5\xa1aka M-48. U prosincu 1991. brigada zauzima polo\xc5\xbeaje na podru\xc4\x8dju Drni\xc5\xa1a i Svilaje i tamo joj se pripaja IX. bojna HOS-a i vod "\xc4\x8cavoglave". Potom odlazi u Vrliku s ciljem deblokade Kijeva._NEWLINE_Po\xc4\x8detkom velja\xc4\x8de 1992. godine 1. bataljun izlazi iz brigade i \xc4\x8dini temelj ustrojavanja 158. brigade HV. Tijekom 1992. godine brigada djeluje na ju\xc5\xbenom boji\xc5\xa1tu. Za istaknuti je juna\xc4\x8dko dr\xc5\xbeanje pripadnika postrojbe tijekom neprijateljskog poku\xc5\xa1aja zauzimanja planine Mose\xc4\x87a u sije\xc4\x8dnju 1992. godine, kada su bojovnici 114. brigade neprijatelju nanijeli zna\xc4\x8dajne gubitke. Uz navedeno, 114. brigada (\xc5\xa0korpioni) daje svoj znakoviti obol u sklopu blistavih operacija HV - Zima, Ljeto \'95 i Oluja._NEWLINE_Poradi iznimnog doprinosa tijekom navedenih operacija predsjednik RH dr. Franjo Tu\xc4\x91man pohvalio je pripadnike 114. brigade, a to su tako\xc4\x91er u\xc4\x8dinili i ministar obrane RH kao i zapovjednik tada\xc5\xa1njeg Zbornog podru\xc4\x8dja Split._NEWLINE_Tijekom sudjelovanja u Domovinskom ratu kroz postrojbu je pro\xc5\xa1lo 7900 pripadnika. 88 pripadnika postrojbe je poginulo, dok je vi\xc5\xa1e stotina ranjeno._NEWLINE_Preustrojem HV-a 30. lipnja 2000. godine 114. brigada je u\xc5\xa1la u sastav nove 625. brigade HV-a, a najve\xc4\x87i dio ljudi je demobiliziran.\n_START_SECTION_\nOdlikovanja\n_START_PARAGRAPH_\nOdlikovana je Redom Nikole \xc5\xa0ubi\xc4\x87a Zrinskog za iskazano juna\xc5\xa1tvo njezinih pripadnika u Domovinskom ratu.'